Document ID: 32002D0477

Komisijos sprendimas
2002 m. birželio 20 d.
nustatantis visuomenės sveikatos reikalavimus iš trečiųjų šalių importuotai šviežiai mėsai ir šviežiai paukštienai ir iš dalies keičiantis Sprendimą 94/984/EB
(pranešta dokumentu Nr. C(2002) 2196)
(tekstas svarbus EEE)
(2002/477/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1971 m. vasario 15 d. Tarybos direktyvą 71/118/EEB dėl sveikatos problemų, turinčių įtakos šviežios paukštienos gamybai ir tiekimui į rinką [1], su paskutiniais pakeitimais, padarytais Direktyva 97/79/EB [2], ypač į jos 14 B straipsnio 2 dalies b punktą,
atsižvelgdama į 1972 m. gruodžio 12 d. Tarybos direktyvą 72/462/EEB dėl sveikatos ir veterinarinio patikrinimo problemų importuojant galvijus, avis ir ožkas, kiaules bei šviežią mėsą ir mėsos produktus iš trečiųjų šalių [3] su paskutiniais pakeitimais, padarytais Reglamentu (EB) Nr. 1452/2001 [4], ypač į jos 16 straipsnio 1 dalį,
kadangi:
(1) Visuomenės sveikatos reikalavimai, išdėstyti 2001 m. birželio 8 d. Komisijos sprendime 2001/471/EB, nustatančiame veiklos vykdytojų įmonėse atliekamų reguliarių bendrosios higienos patikrinimų taisykles pagal Direktyvą 64/433/EEB dėl sveikatos reikalavimų šviežios mėsos gamybai ir pardavimui ir pagal Direktyvą 71/118/EEB dėl sveikatos problemų, turinčių įtakos šviežios paukštienos gamybai ir tiekimui į rinką [5], taip pat turėtų būti taikomi importui iš trečiųjų šalių.
(2) Tuo tikslu, pirma, į trečiosios šalies taisykles, susijusias su veiklos vykdytojų atliekamų į Bendriją eksportuojamos šviežios paukštienos ar šviežios mėsos reguliarių bendrosios higienos patikrinimų įgyvendinimu, turėtų būti atsižvelgiama svarstant pagal Direktyvos 71/118/EEB 15 straipsnį ir pagal Direktyvos 72/462/EEB 3 straipsnio 2 dalį nustatytų kriterijų atitikimą dėl atitinkamos trečiosios šalies įtraukimo į sąrašą.
(3) Antra, į tai, kaip atitinkami veiklos vykdytojai atlieka tokius patikrinimus, turėtų būti atsižvelgiama svarstant jų įtraukimą į įmonių sąrašus, numatytus pagal Direktyvos 71/118/EEB 14 B straipsnio 2 dalį ir pagal Direktyvos 72/462/EEB 4 straipsnio 1 dalį.
(4) Trečia, garantijos, kurias reikia pateikti pagal Direktyvos 71/118/EEB 14 B straipsnio 1dalies b punktą ir pagal Direktyvos 72/462/EEB 4 straipsnio 2 dalies a punktą, turėtų būti kuo anksčiau įtrauktos į sveikumo patvirtinimus, nurodytus Direktyvos 71/118/EEB 14 B straipsniu ir Direktyvos 72/462/EEB 22 straipsniu numatytuose sertifikatų pavyzdžiuose.
(5) Direktyva 71/118/EEB numato, kaip sudaryti konkrečius Bendrijos teisės aktų reikalavimus atitinkančių įmonių sąrašus.
(6) Laikinas įmonių sąrašas yra pateiktas 1996 m. gruodžio 12 d. Komisijos sprendime 97/4/EB, pateikiančiame laikinus trečiųjų šalių įmonių, iš kurių valstybės narės leidžia importuoti šviežią paukštieną, sąrašus [6], su paskutiniais pakeitimais, padarytais Sprendimu 2001/400/EB [7].
(7) 1994 m. gruodžio 20 d. Komisijos sprendimas 94/984/EB, nustatantis gyvūnų sveikatos reikalavimus ir veterinarijos sertifikatus importuojant šviežią paukštieną iš tam tikrų trečiųjų šalių [8], su paskutiniais pakeitimais, padarytais Sprendimu 2001/659/EB [9], buvo iš dalies pakeistas Sprendimu 2001/598/EB [10], kad, inter alia, į gyvūnų ir visuomenės sveikatos sertifikatus būtų įtrauktas visuomenės sveikatos deklaracijos importuojant šviežią paukštieną iš trečiųjų šalių, kurios reikalaujama pagal Direktyvos 71/118/EEB 14 B straipsnio 1 dalies c punktą, pavyzdys. Dabar Sprendimas 94/984/EB turėtų būti dar iš dalies pakeistas, kad minėtas deklaracijos pavyzdys būtų papildytas pagal šio sprendimo tikslus. Taip pat vertėtų tuo pačiu metu ištaisyti to sprendimo III priede esančią esminę klaidą.
(8) Direktyva 72/462/EEB numato, kad, nepažeisdamos tos direktyvos 14 ir 15 straipsniuose išdėstytų gyvūnų sveikatos reikalavimų, valstybės narės neturi leisti importuoti šviežios mėsos iš trečiosios šalies, jei ta mėsa neatitinka patvirtintinų visuomenės sveikatos reikalavimų. Tos direktyvos 17 straipsnio 2 dalies c punktas numato, kad šviežia mėsa turėjo būti apdorota laikantis higienos sąlygų pagal Tarybos direktyvą 64/433/EEB [11]. 4 straipsnis numato įmonių sąrašų pateikimą, kurių atitikimas tos direktyvos nuostatoms ir higienos reikalavimams pagal Direktyvą 64/433/EEB turi būti vertinamas pagal to paties straipsnio 2 dalyje numatytus kriterijus, kuriuos Komisija gali iš dalies keisti arba papildyti atsižvelgdama į 5 straipsnyje numatytų tikrinimų rezultatą.
(9) Gyvūnų sveikatos reikalavimai ir veterinarinis sertifikavimas importuojant šviežią mėsą iš daugelio šalių, remiantis Direktyvos 72/462/EEB 16 straipsniu, buvo nustatyti daugelyje Komisijos sprendimų, kurie artimoje ateityje turėtų būti iš naujo suformuluoti; vertėtų iki to laiko į sertifikatų pavyzdžius įtrauktą sveikumo patvirtinimą įtraukti tokį pat visuomenės sveikatos patvirtinimą, kuris nurodytas šiuo sprendimu šviežiai paukštienai.
(10) Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Svarstydama, ar tam tikra trečioji šalis atitinka Direktyvos 71/118/EEB 15 straipsnyje ir Direktyvos 72/462/EEB 3 straipsnio 2 dalyje nustatytus kriterijus, kad būtų įtraukta į pagal tas direktyvas sudarytą sąrašą, Komisija atsižvelgia į tos trečiosios šalies taisykles, reglamentuojančias veiklos vykdytojų, eksportuojančių į Bendriją šviežią paukštieną ar šviežią mėsą, atliekamus reguliarius bendrosios higienos patikrinimus, pagrįstus rizikos veiksnių analizės ir svarbiųjų valdymo taškų principais bei prireikus mikrobiologinės kontrolės priemonėmis.
2 straipsnis
Pagal Direktyvas 71/118/EEB ir 72/462/EEB atliekant tikrinimus, kad būtų nustatyta, ar įmonė laikosi tų direktyvų bei Direktyvos 64/433/EEB I priedo nuostatų ir dėl to gali būti įtraukta į Direktyvos 71/118/EEB 14 B straipsnio 2 dalyje ir Direktyvos 72/462/EEB 4 straipsnio 1 dalyje numatytą sąrašą, atsižvelgiama į tai, kaip atitinkami veiklos vykdytojai įgyvendina Sprendimo 2001/471/EB reikalavimų.
3 straipsnis
Sprendimas 94/984/EB iš dalies keičiamas taip:
1. II priedo 15 punkto (A ir B pavyzdžiai) II skirsnyje (visuomenės sveikatos sertifikavimas) įterpiamas šis naujas 5 punktas:
"5. Kad mėsa yra vežama iš įmonės, bendrosios higienos patikrinimus atliekančios pagal Komisijos sprendimo 2001/471/EB nuostatas [12]."
2. III priede žodžiai "2 straipsnyje nurodytas sveikumo ženklas" pakeičiami žodžiais "1 straipsnio 2 dalyje nurodytas sveikumo ženklas".
4 straipsnis
Šis sprendimas bus taikomas nuo 2003 m. birželio 8 d.
Svarstydama, ar tam tikra trečioji šalis atitinka Direktyvos 71/118/EEB 15 straipsnyje ir Direktyvos 72/462/EEB 3 straipsnio 2 dalyje nustatytus kriterijus, kad būtų įtraukta į pagal tas direktyvas sudaromą sąrašą, arba tam tikroje trečiojoje šalyje atliekant tikrinimą laikantis Direktyvos 71/118/EEB 14 straipsnio ar Direktyvos 72/462/EEB 5 straipsnio, Komisija nuo šio sprendimo priėmimo dienos atsižvelgia į parengiamuosius veiksmus, kurių ta šalis ėmėsi siekdama nuo 2003 m. birželio 8 d. laikytis šio sprendimo reikalavimų.
5 straipsnis
Šis sprendimas skirtas valstybėms narėms.
Priimta Briuselyje, 2002 m. birželio 20 d.

Labels: 0
3
17
5